Fantastická 4: Prvé kroky

Fantastická 4: Prvé kroky (v anglickom origináli The Fantastic Four: First Steps) je americký akčný film z roku 2025 od režiséra Matta Shakmana, natočený na motívy komiksov od vydavateľstva Marvel Comics o superhrdinoch z týmu Fantastická štvorka. Jedná sa o 37. film v MCU a je súčasťou 6. fázy Marvel Cinematic Universe a Mnohovesmírnej ságy.

Spoločnosť Walt Disney v decembri 2017 súhlasila s dohodou o akvizícii spoločnosti 21st Century Fox vrátane jej dcérskej spoločnosti 20th Century Fox. Generálny riaditeľ Disney Bob Iger uviedol, že plánujú integrovať Fantastickú štvorku do Marvel Cinematic Universe (MCU), spolu s X-Menmi a Deadpoolom. Obchod v hodnote 71,3 miliardy dolárov bol oficiálne dokončený v marci 2019. Film bol oznámený v roku 2019 na udalosti Comic-Con. V decembri 2020 bol Jon Watts oznámený ako režisér filmu. V apríli 2022 Watts oznámil, že od tohto projektu odstupuje pretože si chce dať prestávku od superhrdinských filmov. V septembri 2022 na Disney podujatí D23 bol Matt Shakman oznámený ako režisér filmu. V rovnakom mesiaci boli Jeff Kaplan a Ian Springer najatí ako scenáristi. Do marca 2023 bol Josh Friedman najatý na prepísanie scenáru. Vo februári 2024 bolo oznámené hlavné herecké obsadenie.

 Dej 
Na Zemi 828 v roku 1964 Sue Stormová oznámi svojmu manželovi doktorovi Reedovi Richardsovi, že je tehotná a stanú sa rodičmi. Krátko nato televízny moderátor Ted Gilbert uvedie špeciálne vysielanie pri príležitosti štvrtého výročia vzniku superhrdinského tímu Fantastickej štvorky. Tím tvoria Reed, Sue, jej brat Johnny a Reedov najlepší priateľ Ben Grimm. Svoje schopnosti získali po vystavení sa kozmickému žiareniu počas výpravy do vesmíru. Reed sa stal elastický, Sue sa dokáže zneviditeľniť a manipulovať so silovými poliami, Johnny ovláda oheň a Ben získal supersilu a odolnosť, ale jeho koža nadobudla vzhľad oranžovej skaly. Spravili si sídlo v Baxterovej budove a stali sa svetoznámymi supehrdinami. Začali ochraňovať New York a bojovať proti rôznym superzloduchom, zatiaľ čo Reedove vynálezy posunuli technológiu na vyššiu úroveň a Sueina diplomacia prostredníctvom Future Foundation viedla k mieru vo väčšine sveta.

Reed a Sue verejne prezradia, že čakajú dieťa a zvyšok sveta špekuluje, či bude mať aj ono superschopnosti. O niekoľko mesiacov neskôr keď štvorica spoločne trávi čas spozorujú anomáliu na oblohe. Obloha sa sfarbí na oranžovo a na Times Square prilieta mimozemská bytosť na surfovej doske. Štvorica konfrontuje Silver Surferku, ktorá im oznámi, že ich planéta bola odsúdená na zánik a bude pohltená Galactusom - požieračom planét.  Reed vystopuje predošlé návštevy Silver Surferky na iných planétach a zisťuje, že každá z planét, ktoré navštívila zmizla. Vďaka tomuto zisteniu tím usúdi, že Galactus je skutočný a rozhodnú sa poletieť do vesmíru, aby zabránili Galactusovi skonzumovať Zem. Nasledujú energetickú stopu Surferky a pomocou cestovania nadsvetelnou rýchlosťou dorazia k jednej z planét, ktorú práve v tom momente zničí a pohltí Galactusova loď. Tím je zajatý Surferkou a tá ich privedie k samotnému Galactusovi. Galactus im prezradí, že má neukojiteľný hlad, ktorý ho núti požierať planéty už celé veky. Zároveň vycíti, že nenarodené dieťa Reeda a Sue má obrovskú kozmickú moc a mohlo by prevziať jeho hlad čo by Galactusa oslobodilo. Ponúkne im, že výmenou za dieťa ušetrí Zem a prinúti Sue začať rodiť. Tím ponuku odmietne a uniká z lode. 

Surferka začne prenasledovať ich loď, ale tímu sa pomocou gravitácie neutrónovej hviezdy podarí Surferku poraziť. Počas naháňačky vesmírom Sue porodí chlapca a dá mu meno Franklin. 
Po ich návrate na Zem Reed verenosti odhalí podrobnosti o ich strete s Galactusom. Ich rozhodnutie ochrániť Franklina pred miliardami ďalších ľudí na Zemi vedie k verejnému pobúreniu. Ľudia volajú po tom, aby bol Franklin obetovaný Galactusovi. Johnny začne dešifrovať rodný jazyk Surferky, ktorý nahral počas interakcií s ňou. Zisťuje, že sa stotožňuje s prenosmi, ktoré Reed dávnejšie zachytil z hlbokého vesmíru. Keď sa loď Galactusa priblíži k Zemi protesty proti Fantastickej štvorke sa vystupňujú. Sue vezme Franklina a  stretne sa s protestujúcimi kde im  vysvetlí, že svoje dieťa neobetuje, ale taktiež sa nevzdá zvyšku ľudstva. Pomocou teleportačného systému, ktoré Reed vytvoril vymyslia plán na vybudovanie veľkých teleportačných mostov naprieč celou Zemou. Cieľom je prepraviť celú planétu do inej slnečnej sústavy, kde by sa k nim Galactus nedostal. Sue presvedčí všetky národy sveta, aby postavili mosty a šetrili energiu potrebnú na ich spojaznenie.

Mosty sú dokončené a aktivované tímom na diaľku, ale Surferka prilieta na Zem a postupne všetky zničí. Johnny ju konfrontuje a zabráni jej v zničení posledného mosta na Times Square. Prezradí čo sa dozvedel z prenosov z vesmíru a prekladu jej jazyka. Surferkino skutočné meno je Shalla-Bal a stala sa dobrovoľne Galactusovou heroldkou, aby ušetrila svoju planétu Zenn-La. Keď si Shalla-Bal vypočuje prenosy z planét, ktoré pomohla zničiť, vyjadrí ľútosť nad svojimi činmi, ale odmietne tímu pomôcť a odletí. Reed vymyslí nový plán a chce použiť Franklina ako návnadu. Plánuje nalákať Galactusa k poslednému mostu a teleportovať ho preč. Sue je voči plánu najskôr skeptická no napokon súhlasí. Sue vyjedná s bývalým nepriateľom tímu Harveyom Elderom / Mole Manom, aby im pomohol. Harvey umožní obyvateľom New Yorku evakuovať sa do Subterrany, jeho podzemného mestečka. Keď Galactus prilietí na Zem vylodí sa v New Yorku a hľadá Franklina. Galactus sa prediera mestom a prekukne pascu, ktorú tím nastržil. Nájde Franklina ukrytého v Baxterovej budove a unesie ho. Tím sa ho pokúša zastaviť, ale Galactus ich útoky hravo odrazí. Sue sa napokon rozhodne použiť všetku svoju silu a pomocou silového poľa Galactusa zatlačí k portálu. Reedovi s Benom sa podarí zachrániť Franklina a Johnny sa chce obetovať a vtlačiť Galactusa dnu do portálu. V poslednej chvíli ho zastaví Shalla-Bal a sama Galactusa zatlačí do portálu. Portál sa za nimi uzavrie a spoločne zmiznú neznámo kde. Sue zomiera vyčerpaním, ale maličký Franklin, ktorý prejaví svoje schopnosti ju oživí. 

Víťazstvo Fantastickej Štvorky sa oslavuje celým svetom a tím sa pripravuje na vystúpenie v relácii Teda Gilberta. Ozve sa však tiesňové volanie a Fantastická Štvorka nakoniec odlieta na ich ďalšiu misiu. V potitulkovej scéne, ktorá sa odohráva o 4 roky neskôr Sue číta malému Franklinovi knihu. Následne odchádza po inú no keď sa vráti naspäť nájde Franklina ako interaguje s osobou v zelenom plášti a železnou maskou.

 Produkcia 
Produkcia filmu sa začala 30. júla 2024 v Londýne a trvalo 4 mesiace. Natáčalo sa pod pracovným názvom Blue Moon. Natáčanie sa skončilo koncom novembra 2024.

 Obsadenie 
 Pedro Pascal ako Reed Richards / Pán Fantastický:
Vysoko inteligentý vedec, manžel Sue a vodca Fantastickej štvorky, ktorý má schopnosť naťahovať sa.
 Vanessa Kirbyová ako Sue Stormová / Neviditeľná žena:
Reedova tehotná manželka, Johnnyho sestra a členka Fantastickej štvorky, ktorá sa dokáže zneviditeľniť a vytvárať silové polia.
 Joseph Quinn ako Johnny Storm / Ľudská Fakľa:
Mladší brat Sue a člen Fantastickej štvorky, ktorý dokáže ovládať oheň a nechať sám seba vzbĺknuť vďaka čomu dokáže lietať.
 Ebon Moss-Bachrach ako Ben Grimm / Vec:
Reedov najlepší priateľ, bývalý astronaut a člen Fantastickej štvorky, ktorého koža má podobu oranžového kameňa vďaka, ktorej má nadľudskú silu a odolnosť.
 Julia Garner ako Shalla-Bal / Silver Surfer:
Galactusova heroldka so striebornou pokožkou, ktorá cestuje vesmírom na plavidle pripomínajúce surf.
 Sarah Niles ako Lynne Nicholsová:
Výkonná riaditeľka Future Foundation. 
 Natasha Lyonne ako Rachel Rozmanová:
Bennova tajná láska a učiteľka v miestnej škole. 
 Mark Gatiss ako Ted Gilbert:
Moderátor a glosátor v talkshow Teda Gilberta. 
 Paul Walter Hauser ako Harvey Elder / Mole Man:
Bývalý zločinec a vodca Subterraney, podzemnej komunity, ktorej obyvatelia sa nazývajú Moloidi.
 Ralph Ineson ako Galactus:
Prastará a obrovská kozmická entita, ktorá konzumuje životnú energiu planét naprieč vesmírom.

Matthew Wood prepožičal hlas robotovi H.E.R.B.I.E.(Humanoid Experimental Robot B-Type Integrated Electronics), ktorý je spoločník Fantastickej Štvorky a Reedov asistent. Ada Scott sa objavil ako Franklin Richards novonarodený syn Reeda a Sue. John Malkovich sa mal objaviť ako záporná postava Ivan Kragoff / Red Ghost ale bol z filmu vystrihnutý. Alex Hyde-White, Rebecca Staabová, Jay Underwood a Michael Bailey Smith sa objavili ako civilisti ďakujúci Fantastickej štvorke za záchranu.
Robert Downey Jr. sa objavil v potitulkovej scéne ako Victor Von Doom / Doctor Doom.

 Premiéra 
Fantastická štvorka bude mať premiéru v slovenských kinách 24. júla 2025. Americká premiéra sa uskutoční 25. júla 2025. Prvýkrát bola premiéra naplánovaná na 7. novembra 2024.

 Referencie 

 Externé odkazy 



 Zdroj 

Kategória:Filmy USA
Kategória:Sci-fi akčné filmy USA
Kategória:Filmy Marvel Cinematic Universe
Kategória:Filmy z 2025
Kategória:Filmy podľa názvu